《正旦》
明代·程通

璇玑悬斡有神功，一气潜回十日冬。宝历天颁春正月，车书云集大明宫。

三元令节三阳泰，万寿君王万福同。臣忝鸳班遥拜贺，佩声随步玉阶东。

作者简介：（1364—1403）明徽州府绩溪人，字彦亨。洪武二十三年举人。授辽府纪善。建文初，燕王兵起，随辽王南归京师，上封事，陈备御策，进左长史。永乐初，从辽王徙荆州。旋上封事被发，下狱死。